পার্বত্য চট্টগ্রামসহ দেশের সব সংখ্যালঘু জাতিসমূহের ওপর বাঙালি জাতীয়তা চাপিয়ে দেয়ার প্রতিবাদে এবং সংবিধানের পঞ্চদশ সংশোধনী বাতিলের দাবিতে ৩ পার্বত্য জেলায় ঘণ্টা  বাজিয়ে একযোগে এ যাবতকালের সর্ববৃহৎ মানববন্ধন কর্মসূচি পালন করেছে ইউনাইটেড পিপলস ডেমোক্র্যাটিক ফ্রন্ট (ইউপিডিএফ)।  গতকাল মঙ্গলবার সকাল ১১টা থেকে ১২টা পর্যন্ত এক ঘণ্টাব্যাপী এ মানববন্ধন কর্মসূচি পালন করা হয়। খাগড়াছড়ির লক্ষ্মীছড়ি, রাঙ্গামাটির ঘাগড়া ও বান্দরবানে বাধাদান    সত্ত্বেও হাজার হাজার জনতা এতে অংশ নেন। লক্ষ্মীছড়িতে সন্তু সমর্থিত সন্ত্রাসীদের গুলিতে ৩ মানববন্ধনকারী গুরুতর আহত হন। তাদের একজনকে চট্টগ্রাম মেডিকেল কলেজ হাসপাতালে ভর্তি করা হয়েছে।  মানববন্ধনটি খাগড়াছড়ি-পানছড়ি উপজেলার ভারতীয়  সীমান্তবর্তী ধুধুক ছড়া থেকে শুরু হয়ে খাগড়াছড়ি-পানছড়ি সড়ক হয়ে জেলা সদরের চেঙ্গীস্কোয়ার, জিরোমাইল ঘুরে খাগড়াছড়ি-রাঙ্গামাটি সড়ক হয়ে রাঙ্গামাটি জেলার মানিকছড়ি পর্যন্ত এবং রাঙ্গামাটির কাউখালী উপজেলার চম্পাতলি থেকে ঘাগড়া হয়ে কাপ্তাই উপজেলার বড়ইছড়ি পর্যন্ত বিস্তৃৃত হয়। এতে হাজার হাজার নারী-পুরুষ অংশগ্রহণ করে। বান্দরবান প্রেসক্লাবের সামনে মানববন্ধন অনুষ্ঠিত হওয়ার কথা থাকলেও প্রশাসন তাতে বাধা দেয়। ফলে বালাঘাটায় ইউপিডিএফের কার্যালয়ের সামনে মানববন্ধন কর্মসূচি অনুষ্ঠিত হয়।  মানববন্ধন চলাকালে খাগড়াছড়ি জেলা সদরের  চেঙ্গীস্কোয়ার এলাকায় বক্তব্য রাখেন ইউপিডিএফের খাগড়াছড়ি জেলা ইউনিটের সংগঠক পাহাড়ি ছাত্র পরিষদের সাবেক সভাপতি রিকো চাকমা, হিল উইমেন্স ফেডারেশনের কেন্দ্রীয় সাধারণ সম্পাদক কণিকা দেওয়ান, জিরো মাইল ও ফায়ার ব্রিগেড এলাকায় বক্তব্য রাখেন পাহাড়ি ছাত্র পরিষদের খাগড়াছড়ি জেলা শাখার সভাপতি আপ্রুসি মারমা এবং স্বনির্ভর এলাকায় বক্তব্য রাখেন ইউনাইটেড পিপলস ডেমোক্র্যাটিক ফ্রন্ট (ইউপিডিএফ)-এর খাগড়াছড়ি উপজেলা ইউনিটের সংগঠনক কালোপ্রিয় চাকমা।  বিভিন্ন স্থানে বাধা, গুলি : মানববন্ধন কর্মসূচি ভ-ুল করে দেয়ার জন্য পুলিশ, সন্তু  গ্রুপ ও বোরখা পার্টির সদস্যরা বাধা দেয়। লক্ষ্মীছড়ির শিলাছড়ি এলাকায় সন্তু মদদপুষ্ট বোরখা পার্টির সদস্যরা গুলি চালালে কমপক্ষে ৩ ব্যক্তি গুরুতর আহত হন। তাদের মধ্যে শিমুল চাকমা নামে ১৭ বছরের এক যুবককে প্রথমে লক্ষ্মীছড়ি হাসপাতালে ভর্তি করা হয়। পরে তাকে চিকিৎসার জন্য চট্টগ্রামে স্থানান্তর করা হয়। তার পেটে ও কোমড়ে গুলি লাগে। তার বাড়ি ১নং লক্ষ্মীছড়ি ইউনিয়নের কলাছড়ি গ্রামে। পিতার নাম শশী কুমার চাকমা। আহত আরেকজনের নাম হলো নিউটন বিকাশ চাকমা ওরফে সুজন, বয়স ২২। পিতার নাম কুলঙ্গ চাকমা। তার বাড়ি কান্দবপাড়া, বর্মাছড়ি। আহত  অন্যজনের নাম জানা যায়নি।  বোরখা পার্টির সদস্যরা লক্ষ্মীছড়ি সদরের বান্দরকাবায় ভীতি প্রদর্শনের জন্য ৪ রাউন্ড ফায়ার করে। এতে কেউ হতাহত হয়নি। বোরখা সন্ত্রাসীরা গত ২-৩ দিন ধরে এলাকায় লোকজনকে মানববন্ধন কর্মসূচিতে যোগ না দেয়ার জন্য হুমকি-ধমকি দিয়ে আসছিল। সকাল থেকে তারা লক্ষ্মীছড়ির মরাচেঙে, বাদিপাড়া, শিলাছড়ি ও দেওয়ানপাড়ায় অস্ত্রশস্ত্র ও লাঠিসোঁটা নিয়ে অবস্থান নেয়।  এদিকে রাঙ্গামাটির ঘাগড়ায় সন্তু গ্রুপের সদস্যরা সকাল সাড়ে দশটার দিকে ৩টি বোমা ফাটিয়ে ত্রাস সৃষ্টি করে এবং লাঠিসোঁটা নিয়ে বিভিন্ন পয়েন্টে অবস্থান  নেয়।  বান্দরবানে প্রেসক্লাবের সামনে ইউপিডিএফের সদস্য-সমর্থকরা মানববন্ধন করতে চাইলে পুলিশ বাধা দেয়। পরে ইউপিডিএফ কার্যালয়ের সামনে দাঁড়িয়ে শতাধিক নারী-পুরুষ মানববন্ধন কর্মসূচি পালন করেন।  আগামী ২০ ও ২১ জুলাই ২ দিনব্যাপী খাগড়াছড়ি ও রাঙ্গামাটি জেলায় সড়ক ও নৌপথ অবরোধ : মানববন্ধন কর্মসূচি থেকে উপরোক্ত দাবিতে আগামী ২০ ও ২১ জুলাই ২ দিনব্যাপী খাগড়াছড়ি ও রাঙ্গামাটি জেলায় সড়ক ও নৌপথ অবরোধ ঘোষণা করা হয়। এছাড়া আগামী ১৪ জুলাই পাহাড়ি ছাত্র পরিষদের ডাকা ছাত্র ধর্মঘটের প্রতি একাত্মতা ঘোষণা করা হয়।  আগামী ১৪  জুলাই ৩ পার্বত্য জেলায় ছাত্র ধর্মঘট : সংবিধানের পঞ্চদশ সংশোধনী বাতিল ও পার্বত্য চট্টগ্রামসহ দেশের সব সংখ্যালঘু জাতিসমূহকে নিজ নিজ জাতীয় পরিচয়ে স্বীকৃতির দাবিতে বৃহত্তর পার্বত্য চট্টগ্রাম পাহাড়ি ছাত্র পরিষদ ৩ পার্বত্য জেলায় ছাত্র ধর্মঘট কর্মসূচি ঘোষণা করেছে। আগামী ১৪ জুলাই, বৃহস্পতিবার সব শিক্ষা প্রতিষ্ঠানে এ ছাত্র ধর্মঘট পালিত হবে।